《春来》
宋代·陈棣

春来底物最先知，冻蝶痴蜂便欲飞。
好雨应时生地脉，迅雷剖蛰震天威。
光风艳艳翔空阔，和气駸駸发细微。
解道苍苔红药句，令人却忆谢玄晖。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。